PATVIRTINTA

Klaipėdos rajono savivaldybės tarybos

2014-06-26 sprendimu Nr. T11-300

**KLAIPĖDOS RAJONO SAVIVALDYBĖS STRATEGINIO PLANAVIMO KOMISIJOS VEIKLOS NUOSTATAI**

**I. BENDROSIOS NUOSTATOS**

1. Šie nuostatai reglamentuoja Klaipėdos rajono savivaldybės strateginio planavimo komisijos (toliau – Komisijos) funkcijas, sudarymą ir darbo organizavimo tvarką.

2. Komisija savo darbe vadovaujasi LR Vietos savivaldos įstatymu bei kitais LR teisės aktais.

3. Komisiją sudaro, jos pirmininką ir pavaduotoją skiria Klaipėdos rajono savivaldybės taryba savo įgaliojimų laikui.

4. Komisijos veiklos nuostatus tvirtina Klaipėdos rajono savivaldybės taryba.

**II. KOMISIJOS FUNKCIJOS**

5. Komisija atlieka šias funkcijas:

5.1. Svarsto Klaipėdos rajono savivaldybės (toliau – Savivaldybės) jungimosi į savivaldybių sąjungas, bendradarbiavimo su užsienio šalių savivaldybėmis, prisijungimo prie tarptautinių savivaldos organizacijų ar kitų tarptautinių organizacijų galimybes.

5.2. Svarsto ir vertina investicinių projektų, siūlomų finansuoti iš ES struktūrinių ir kitų fondų, tinkamumą bei numato galimus projektų finansavimo šaltinius.

5.3. Analizuoja papildomų asignavimų skyrimo galimybę prioritetiniams projektams įgyvendinti.

5.4. Aprobuoja Savivaldybės strateginio veiklos plano strateginius tikslus bei programas ateinantiems trejiems metams ir jų išdėstymą prioriteto tvarka.

5.5. Tvirtina maksimalių asignavimų sritims/funkcijoms/programoms planą ateinantiems metams.

5.6. Aprobuoja Strateginio veiklos plano projektą ir atitiktį Klaipėdos rajono plėtros strateginiam planui, prieš teikiant jį Savivaldybės tarybai.

5.7. Svarsto Klaipėdos rajono plėtros strateginio plano projektą ir teikia jį Savivaldybės tarybai.

5.8. Svarsto Klaipėdos rajono plėtros strateginio plano priemonių įgyvendinimo ir rodiklių pasiekimo ataskaitas bei Savivaldybės strateginio veiklos plano priemonių įgyvendinimo ir vertinimo kriterijų pasiekimo ataskaitą bei pateikia išvadas dėl tolesnio planų įgyvendinimo Savivaldybės administracijos direktoriui ir Savivaldybės tarybai.

5.9. Svarsto kainas ir tarifus už Savivaldybės kontroliuojamų įmonių, Savivaldybės biudžetinių ir viešųjų įstaigų teikiamas atlygintinas paslaugas bei keleivių vežimą vietiniais maršrutais ir kt.

5.10. Svarsto klausimus dėl Savivaldybės teritorijos raidos analizės, bendrosios ilgalaikės socialinės, kultūrinės, ūkinės, investicinės, demografinės ir kt. plėtros.

5.11. Svarsto Savivaldybės Kelių priežiūros ir plėtros programą.

5.12. Neviršydama savo įgaliojimų svarsto kitus klausimus.

**III. KOMISIJOS SUDĖTIS IR DARBO ORGANIZAVIMAS**

6. Komisiją sudaro 11 komisijos narių.

7. Komisijai vadovauja Komisijos pirmininkas. Komisijos pirmininkui nedalyvaujant, Komisijai, vadovauja Komisijos pirmininko pavaduotojas.

8. Komisijos posėdis – pagrindinė Komisijos veiklos forma.

9. Komisijai pirmininkaujantis:

9.1. organizuoja Komisijos darbą;

9.2. šaukia Komisijos posėdžius, nustato jų vietą, laiką bei tvirtina darbotvarkę;

9.3. pasirašo Komisijos posėdžių protokolus, kitus būtinus dokumentus, susijusius su Komisijos veikla.

10. Medžiagą Komisijos posėdžiui teikia už tam tikrą sritį atsakingi Savivaldybės administracijos darbuotojai ar suinteresuoti asmenys.

11. Posėdis yra teisėtas, jei jame dalyvauja daugiau kaip pusė Komisijos narių. Komisijos sprendimai priimami atviru balsavimu posėdyje dalyvaujančių Komisijos narių balsų dauguma. Balsams pasiskirsčius po lygiai, lemia Komisijai pirmininkaujančio balsas.

12. Komisijos sprendimai įforminami Komisijos posėdžio protokolais, kuriuos pasirašo Komisijos pirmininkaujantis.

**IV. BAIGIAMOSIOS NUOSTATOS**

13. Komisiją techniškai aptarnauja (praneša Komisijos nariams apie posėdžių vietą ir laiką, pateikia Komisijos nariams posėdžių medžiagą, rengia Komisijos posėdžių protokolus) Savivaldybės administracijos Strateginio planavimo ir investicijų skyrius.

14. Šie nuostatai gali būti panaikinti, pakeisti ar papildyti Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_